
Τα προτάγματα του ετήσιου συνεδρίου της ΚΕΔΕ στην Καλαμάτα 
Τα οικονομικά βάρη της Αυτοδιοίκησης, με επικυρίαρχο την εκτίναξη του ενεργειακού κόστους που επικρέμεται σαν δαμόκλειος σπάθη  για την ίδια τη βιωσιμότητα των Δήμων, βρέθηκαν ψηλά στην ατζέντα του ετήσιου τακτικού συνεδρίου της ΚΕΔΕ, που πραγματοποιήθηκε από τις 5 έως τις 7 Νοεμβρίου στην Καλαμάτα, με τη συμμετοχή εκατοντάδων αιρετών και παρατηρητών από όλη την επικράτεια.
Τις εργασίες του τριήμερου συνεδρίου παρακολούθησαν ο Δήμαρχος Κιλκίς Δημήτρης Κυριακίδης, ο Αντιδήμαρχος Γιώργος Μπαλάσκας, εκλεγμένος αντιπρόσωπος του Δήμου Κιλκίς στην ΚΕΔΕ, ο Πρόεδρος του Δημοτικού Συμβουλίου Αναστάσιος Καζαντζίδης, μέλος του Εποπτικού Συμβουλίου της ΠΕΔΚΜ, και ως παρατηρητές οι Αντιδήμαρχοι Θεμιστοκλής Κοσμίδης και Ανέστης Πογέλης. 
Οι θέσεις του ετησίου συνεδρίου της ΚΕΔΕ καταγράφηκαν στο ψήφισμά της, που διαμορφώθηκε μέσα από τις ζυμώσεις, τις προτάσεις και τον διάλογο των συνέδρων.
Κεντρικά προτάγματα του συνεδρίου αποτέλεσαν: 
- η άμεση αύξηση της κρατικής χρηματοδότησης για την κάλυψη του ετήσιου λειτουργικού κόστους των Δήμων, το οποίο σύμφωνα με μελέτη του κορυφαίου συνδικαλιστικού οργάνου της Αυτοδιοίκησης ανέρχεται σε 5,34 δισ. ευρώ και εμφανίζει απόκλιση 2,3 δισ. ευρώ σε σχέση με τις επιχορηγήσεις που δίδονται μέσω των Κεντρικών Αυτοτελών Πόρων (ΚΑΠ)
- η ενδυνάμωση των Δήμων με νέο προσωπικό
-η μείωση των τιμών της ενέργειας και η χαμηλότερη τιμολόγηση των ΟΤΑ από τις εταιρίες ενέργειας 
-η ρύθμιση των οφειλών των ΔΕΥΑ με κάλυψη του ενεργειακού τους κόστους 
- η κατάρτιση και υλοποίηση ενός σταθερού επενδυτικού προγράμματος για την ενίσχυση  των τοπικών υποδομών, με έμφαση στη συντήρηση του οδικού δικτύου, στην αντισεισμική θωράκιση δημοτικών και σχολικών κτηρίων, στη βελτίωση της αγροτικής οδοποιίας και σε τοπικά έργα ανάπτυξης.
- η κατάργηση του τέλους ταφής και η επιστροφή των καταβληθέντων πόρων στους Δήμους 
- η καθιέρωση μόνιμου μηχανισμού κοστολόγησης των αρμοδιοτήτων. 
